**דוד ("דידי") הררי** (נולד ב-26 ביוני 1956) הוא קומיקאי, מנחה טלוויזיה ושדרן רדיו ישראלי, צפוי לשמש כמנכ"ל רדיו תל אביב.

ביוגרפיה
--------

הררי נולד במושב ערוגות, להורים יוצאי מרוקו. כשהיה בן שלוש עברה משפחתו לקריית גת ולאחר מכן לבאר שבע. כשהיה בן 12 עברה משפחתו לדימונה. באותה תקופה השתקעה בדימונה קהילת "העבריים מדימונה" והררי בילה רבות בחברתם. במהלך היכרותו עם 'העבריים מדימונה' נחשף לראשונה לעולם המוזיקה ובעיקר למוזיקה שחורה. הררי למד לנגן על גיטרה וניגן בגיטרה בס כחלק מהרכב "הגורים", הרכב של נערים במתכונת "חמישיית ג'קסון", שהופיע יחד עם להקת "שליחי הנשמה" של 'העבריים מדימונה'. בתקופה זו טיפח הררי תסרוקת אפרו גדולה, מתוך הזדהות רגשית עימם. הררי טוען כי ילדותו בדימונה השפיעה רבות על אישיותו ועל משעול חייו.

בשנת 1975 התגייס הררי לצה"ל והתנדב לצנחנים. בצנחנים עבר מסלול הכשרה כלוחם וקורס מ"כים חי"ר.

בתחילת שנות ה-80, עבר הררי להתגורר בתל אביב יחד עם חברתו באותה עת ג'יל פיינגולד, אותה הכיר לאחר שירותו הצבאי.

הוריו של הררי לחצו עליו לרכוש מקצוע והוא החל ללמוד טכנאות שיניים. באותה תקופה התפרנס מעבודות מזדמנות כמו מורה לדרמה (בבית הספר רימון בכרמיאל), מתקין אנטנות, חובש במגן דוד אדום ועוד.

קריירה ברדיו
------------

ב-1982 פגש הררי במועדון הקולוסיאום בתל אביב את אהרון קפלן ובעזרתו הגשים את חלומו והפך ל-DJ במועדון. ב-1987 הביא שדר הרדיו הפופולרי יקיר אביב את הררי לתוכניתו "שלושים בצל", ששודרה ברשת ג' וכללה מוזיקה פופולרית וקטעי הומור, ושם הגיש הררי פינה קומית. יחד עם חבריו ה-DJ, אמיר כהן ואהרן קפלן, הקים הררי את הלהקה ההומוריסטית "פנצ'ר", שזכתה לאהדה רבה בקרב הציבור. ב-1987 הוציאה הלהקה את אלבומה הראשון. באותה תקופה פנה הררי למשרדי פרסום בניסיון לפתח קריירה כרעיונאי והתגלה כבעל כישרון בתחום. בין השאר יצר הררי את ססמאות הפירסום "הגעת לגיל שאפשר להתחיל", "אין דבר, מחר נקנה עוד אבוקדו" ו-"קיווי עסיסי עם ויטמין סי".

בתקופה שבה שודרה ברשת ג' התוכנית "שלושים בצל" (שבה הופיע הררי) שודרה במקביל בגלי צה"ל התוכנית "מה יש", בהנחייתם של ארז טל ואברי גלעד. שידור התוכנית, שחלקה קווי אופי קומיים דומים, בתחנת הרדיו המתחרה יצרה תחרות בין השתיים.

הררי עבר קורס קריינות וביולי 1990 החל להגיש את תוכניתו הראשונה "עושים גלים" ברשת ג' ולאחר מכן הגיש את התוכנית "חולה רדיו". בתוכניות אלה אירח קומיקאים בתחילת דרכם, דוגמת אקי אבני וישראל קטורזה, שגילמו דמויות קומיות שונות. תוכניות אלו הציבו אותו שנית בתחרות מקצועית מול אברי גלעד, ששידר באותה עת את התוכנית "העולם שמח" בגלי צה"ל.

ב-1995 עזב הררי את רשת ג' לטובת רדיו 103FM (תחנת 'רדיו ללא הפסקה'), בה הוא הנחה את התוכנית "דידי לוקאלי". התוכנית שברה שיא מדרוג ברדיו האזורי בישראל והיא משודרת במקביל בשש תחנות אזוריות שונות בסינדיקציה. בזכות הפופולריות שלה, הצליח הררי לקדם זמרים אנונימיים שהפכו למצליחים בתחומם, כמו מאיה בוסקילה ואייל גולן. בנוסף, הוציא הררי שלושה דיסקים: "חגיגה ים תיכונית", "החגיגה נמשכת" ו"חגיגה ים תיכונית 2008", בהם ליקט ביצועים של כל האמנים שקידם באמצעות התוכנית.

בפברואר 2003, במסגרת תוכניתו "דידי לוקאלי", ראיין הררי את אילן רמון, ששהה באותה עת על סיפונה של מעבורת החלל "קולומביה"

במרץ 2024 הודיע הררי על פרישתו מרדיו 103fm עקב מינויו למנכ״ל רדיו תל אביב, ע״פ החלטת הדירקטוריון, המינוי צפוי לחול כבר באפריל 2024.

### הוראה במסלול רדיו

משנת 2016 מלמד הררי במסלול הרדיו של בית הספר לתקשורת באוניברסיטת אריאל.

דידי הררי ומיכל זוארץ בעת שהגישו את התוכנית "קיץ על החוף" בערוץ 2

קריירה בטלוויזיה
----------------

הררי הנחה מספר תוכניות טלוויזיה: "עד פופ" בערוץ הראשון (1991), "קיץ על החוף" (1993), "זמנך עבר" בערוץ 3 (1997), "דידי טי.וי" בערוץ 2 (2000), "המלך הבא" ו"קול העם" בערוץ בריזה (2001), "המלכודת" בערוץ הראשון (2002) ואת "מת להיות", תוכנית לחיקוי זמרים מוכרים בערוצים 24, 10 וערוץ 2 (2004–2006). תוכניות אלו לא זכו להצלחה המסחררת להן זכו תוכניות הרדיו שלו. העיתונאי עמוס אורן אמר: "דידי לא הצליח למצוא את ההבדל בין הגשה רדיופונית לטלוויזיונית. אם נעצום את העיניים - נשמע רדיו".

ב-2005 הנחה לתקופה קצרה את התוכנית "שבת של כדורגל" אך פרש מתפקיד זה ומאותה שנה הוא משמש ככרוז באצטדיונים במשחקי נבחרת ישראל בכדורגל. באותה שנה הנחה הררי, יחד עם מורן אטיאס, את הקדם אירוויזיון והופיע בעיקר בקטעי המעבר שבין השירים ובראיונות עם האמנים מאחורי הקלעים.

החל מ-2008 דיבב את הדמות מאנקי בסדרת סרטי "קונג פו פנדה", תפקיד שדובב בגרסה האמריקאית על ידי ג'קי צ'אן.

ב-2009, 2011 ו-2016 הנחה את התוכנית "חוזרים לשכונה" בערוץ 24.

ב-2016 הצטרף לערוץ 20 והגיש תוכנית אירוח ובאותה שנה הופיע בסדרה "צומת מילר".

בנובמבר 2017 הררי החל להנחות את "דידי בשישי" בערוץ רשת 13.

בין השנים 2019–2020 היה הפרזנטור בקמפיינים של לשכת סוכני הביטוח בישראל.

ביום העצמאות תשפ"א, 2021, הנחה את טקס הדלקת המשואות, יחד עם יעל בר זוהר.

במאי 2023 התחרה בעונה השנייה של תוכנית המציאות "רוקדים עם כוכבים", לצד הרקדנית קארין סורוצ'ינסקי, והודח שלישי מהתוכנית.

יצירתו, ספרו ושיריו
-------------------

* ב-1996 כתב את שיר האליפות של מכבי תל אביב, "צהוב עולה זה מכבי", שהלחינו זאב נחמה ותמיר קליסקי וביצע איציק זוהר.

* ב-2002 יצא לאור ספרו "300 בדיחות חמות" הכולל בדיחות שליקט וערך.

* ב-2013 חיבר שיר אליפות נוסף למכבי תל אביב, בשם "צהוב עולה", שהלחין זאב נחמה וביצעה להקת אתניX.
* במקביל לעבודתו ברדיו הופק משחק קופסה בשם "תחנת שידור משחק הרדיו של דידי הררי", בהוצאת "ידע משחקים".

פעילות ציבורית
--------------

ב-2015 לקראת הבחירות לכנסת העשרים הצטרף לצוות הבחירות של הליכוד כיועץ לקמפיין.

פרסים
-----

* בשנת 2014 זכה הררי בפרס שדר הרדיו המצטיין על תוכניתו "דידי לוקאלי" במסגרת פרסי הרדיו לעיתונות של אגודת העיתונאים בתל אביב.

חיים אישיים
-----------

הררי היה נשוי למירית מ-1989 ועד למותה ממחלת הסרטן בספטמבר 2020. התמודדותה עם המחלה פורסמה בציבור. הררי אב לשלוש בנות וסב לנכדים. מתגורר במושב בצרה.

קישורים חיצוניים
----------------

ויקישיתוף מדיה וקבצים בנושא **דידי הררי** בוויקישיתוף

* דידי הררי, במיזם "אישים" לתיעוד היצירה הישראלית
* דידי הררי, במסד הנתונים הקולנועיים IMDb (באנגלית)
* דידי הררי, באתר ספוטיפיי
* דידי הררי, באתר MusicBrainz (באנגלית)
* דידי הררי, דף שער בספרייה הלאומית
* להאזנה לקטעים נבחרים ולתוכניות מלאות של תוכנית הרדיו "דידי לוקאלי" באתר 103FM.
* ערן סויסה, "האוזן התעייפה קצת ממזרחית": ריאיון עם דידי הררי, באתר nrg‏, 5 בספטמבר 2010
* דידי הררי מתראיין(הקישור אינו פעיל) בתוכנית "אישי עם גיל ריבה"
* אתר למנויים בלבד רז שכניק, ביבי לוקאלי, באתר "ידיעות אחרונות", 23 באוקטובר 2015
* דני קושמרו, ‏צוחק מי שצוחק אחרון, באתר ‏מאקו‏, 13 במאי 2016
* אורלי גולדקלנג וצביקה קליין, מוצש, מהפכה של שמחה: דידי הררי מרוצה מאי פעם, באתר nrg‏, 16 באוקטובר 2016
* רפי רשף בתכנית ראיונות אחד על אחד עם דידי הררי, אינטימי: "בהחלט חטאתי בחטא ההיבריס" , באתר nana10‏, 28 במרץ 2017
* אתר למנויים בלבד רז שכניק, דידי גלובאלי, באתר "ידיעות אחרונות", 25 באוקטובר 2017
* ניר וולף, דידי קינג, באתר ישראל היום, 30 בנובמבר 2017
* רן בוקר, דידי הררי: "אין לאף אחד מונופול על התרבות בישראל", באתר ynet, 1 במאי 2018

הערות שוליים
------------

1. ↑  רן בוקר, פרסום ראשון: דידי הררי מונה לתפקיד מנכ"ל רדיו תל אביב, באתר ynet, 12 במרץ 2024
2. 1 2  על פי ראיון של יואב קוטנר עם דידי הררי בתוכנית "אחרי 20 שנה", בערוץ 20, 12 באוגוסט 2014
3. 1 2  103FM - דידי לוקאלי – דידי הררי, באתר 103fm.maariv.co.il
4. ↑  ניר וולף, דידי קינג, באתר ישראל היום, 30 בנובמבר 2017.
5. ↑  איפה הם היום? חברי להקת 'פנצ'ר', ביניהם גם דידי הררי, נזכרים בתקופה המשעשעת!, בראיון רדיו לגבי גזית, 11 בנובמבר 2010
6. ↑  מתוך דף הפייסבוק עובדות לא חשובות
7. ↑  רשימת סגל מרצים במסלול רדיו, שידור והפקת תוכן
8. ↑  לי-אור אברבך, ‏לא רק רדיו: דידי הררי חתם על חוזה טאלנט עם ערוץ 24, באתר גלובס, 19 בנובמבר 2009
9. ↑  יונתן כיתאין, ‏דידי הררי מצטרף לערוץ 20: יגיש תוכנית אירוח מוזיקלית, באתר גלובס, 6 בספטמבר 2016
10. ↑  דידי ב-20 - לצפייה בתוכניות
11. ↑  "רוקדים עם כוכבים": זהו המפורסם הוותיק שמצטרף לשורת המתחרים, באתר ישראל היום, 6 בפברואר 2023
12. ↑  "אחת הסיבות שבאתי לפה זה כי מירית אהבה ריקוד", באתר ‏מאקו‏, 30 במאי 2023
13. ↑  רוני זינגר, דידי הררי מצטרף למטה ההסברה של הליכוד כיועץ בכיר, באתר כלכליסט, 19 בינואר 2015
14. ↑  רן בוקר, דידי הררי ורועי כ"ץ זכו בפרסי הרדיו, באתר ynet, 3 בנובמבר 2014
15. ↑  אחרי מאבק ממושך בסרטן הלבלב: מירית הררי הלכה לעולמה - וואלה! תרבות, באתר וואלה!‏, 20 בספטמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308201305171
* LCCN: no95016969
* MusicBrainz: c5b62691-b18c-4671-bcba-23c8724147a8
* VIAF: 34039617
* WorldCat: lccn-no95016969

 |